വാഹനാപകടത്തില് പരിക്കേറ്റയാളെ ഇടിച്ച വാഹനത്തിലുള്ളവര് രക്ഷപ്പെടുത്തിയില്ലെന്ന് ചേര്ത്തല: വാഹനാപകടത്തില് ബൈക്ക് യാത്രക്കാരന് മരിച്ച സംഭവത്തില് അപകടത്തില്പ്പെ ട്ടയാളെ രക്ഷപെടുത്താതെ ഇടിച്ച ടാങ്കര് ലോറി ജീവനക്കാര് കടന്നുകളഞ്ഞെന്ന് ബന്ധുക്കള്. തണ്ണീര്മുക്കം ഗ്രാമപഞ്ചായത്ത് 20ാം വാര്ഡ് മണവേലി പാലംപറമ്ബില് സത്യന്റെ മകന് വിഷ്ണു 24 ആണ് വെള്ളിയാഴ്ച പുലര്ച്ചെ 6.15 ഓടെ മായിത്തറയിലുണ്ടായ വാഹനാപകടത്തില് മരിച്ചത്. അമിതവേഗത്തിലെത്തിയ ടാങ്കര്ലോറി ബൈക്കിലിടിക്കുകയായിരുന്നു. അപകടത്തിനു ശേഷം ലോറി റോഡിന്റെ വശത്തേക്ക് മാറ്റിയെങ്കിലും ചേര്ത്തല ഭാഗത്തക്ക് ഓടിച്ചു പോകുകയായിരുന്നു. ചേര്ത്തല പോലീസ് സ്റ്റേഷനിലെത്തിച്ച ശേഷം അപകടം നടന്നതായി അറിയിച്ചു. എന്നാല് അപകടസ്ഥലം മാരാരിക്കുളം പോലീസ് സ്റ്റേഷന് പരിധിയിലാണെന്ന് ചേര്ത്തല പോലീസ് അറിയിച്ചു. ഇതോടെ ലോറി ഡ്രൈവറും ക്ലീനറും മാരാരിക്കുളം പോലീസ് സ്റ്റേഷനില് എത്തി കീഴടങ്ങുകയായിരുന്നു. അപകടം നടന്നു 20 മിനിട്ടോളം രക്തം വാര്ന്ന് റോഡില് കിടന്നതാണ് മരണം സംഭവിക്കാന് ഇടയാക്കിയതെന്ന് വിഷ്ണുവിന്റെ ബന്ധുക്കള് കുറ്റപ്പെടുത്തി. അപകടത്തിനു ശേഷം പിറകെ ഉണ്ടായിരുന്ന ബൈക്ക് യാത്രക്കാരന് സഹായത്തിനായി അതുവഴിവന്ന വാഹനങ്ങള്ക്കു കൈകാണിച്ചെങ്കിലും ആരും നിര്ത്തിയില്ല. പിന്നീട് വിഷ്ണുവിനെ ആശുപത്രിയില് എത്തിച്ചെങ്കിലും മരണം സംഭവിച്ചിരുന്നു. അപകട ശേഷം ഓടിക്കൂടുന്ന ജനങ്ങള് തങ്ങളെ ആക്രമിക്കുമെന്ന ഭയപ്പാടിലാണ് സ്ഥലം വിട്ടതെന്നു പിടിയിലായവര് പോലീസിനോട് പറഞ്ഞു. അപകടസ്ഥലങ്ങളിലെ സിസിടിവി ദൃശ്യങ്ങള് ശേഖരിക്കുമെന്ന് മാരാരിക്കുളം പോലീസ് പറഞ്ഞു.